Stefnt er að byggingu nýs innanlandsflugvallar í Hvassahrauni sem kosta mun um 44 milljarða króna á næstu fimmtán til sautján árum . Jafnframt verður nú þegar ráðist í uppbyggingu Egilsstaðaflugvallar svo hann geti betur þjónað sem varaflugvöllur í millilandaflugi . Stýrihópur á vegum samgöngu - og sveitarstjórnarráðherra skilaði í dag skýrslu um flugvallarkosti á suðvesturhorni landsins þar sem gengið var út frá að tveir flugvellir verði á því svæði . Í megindráttum komst hópurinn að þeirri niðurstöðu að uppbygging alþjóðaflugvallar í Hvassahrauni myndi kosta þrjú til fjögur hundruð milljarða , en innanlandsflugvallar þar , sem jafnframt væri varaflugvöllur fyrir millilandaflug og sinnti æfinga - og kennsluflugi , kostaði um 44 milljarða króna . Sigurður Ingi Jóhannsson samgönguráðherra og Dagur B. Eggertsson borgarstjóri skrifuðu undir samkomulag í dag sem gerir ráð fyrir að borgin og ríkið standi að nauðsynlegum rannsóknum til byggingar innanlandsflugvallar í Hvassahrauni . „ Þetta þýðir það að stefnan er sett á Hvassahraunsflugvöll . Að því gefnu að rannsóknirnar sem nú er búið að gera samkomulag um að fjármagna sýni fram á að það sé vænlegur kostur eins og flest bendir til , “ segir Dagur . Veðurfarsrannsóknir muni alla vega taka tvö ár . Síðan þurfi að skoða vatnsverndarmál , samgöngur og ef niðurstöður verði jákvæðar þurfi að fara í umhverfismat og fleira . „ Þannig að þetta er nokkurra ára ferli . Og við segjum í samkomulaginu að á meðan tryggjum við rekstraröryggi Reykjavíkurflugvallar í Vatnsmýri , “ segir borgarstjóri . En ef allt gengur upp reiknar stýrihópurinn með að það taki fimmtán til sautján ár að byggja upp nýjan flugvöll í Hvassahrauni . Borgarstjóri segir það auka trúverðugleika málsins að auk fulltrúa ríkis og borgar hafi fulltrúar stóru flugfélaganna og Ísavía komið að málum . Hann hafi því trú á að flugvöllur hverfi úr Vatnsmýrinni innan tuttugu ára . „ Þau lönd sem hafa verið fljótust að þessu hafa drifið upp flugvöll á fimm til sjö árum . Miðað við okkar lagaumhverfi er það of stuttur tími en tuttugu ár eru líka of langur tími , “ segir Dagur B. Eggertsson . Ráðast á nú þegar í tveggja milljarða framkvæmdir við að gera Egilsstaðaflugvöll að varaflugvelli fyrir millilandaflugið en engar áætlanir voru kynntar í þeim efnum fyrir Akureyri . Þá er gengið út frá áframhaldandi uppbyggingu á Keflavíkurflugvelli á næstu árum upp á um 160 milljarða króna .